Միքայելա Բլայդ

**Միքայելա Բլայդ** (, ), նորզելանդացի ռեգբիստ, որը հանդես է գալիս վինգի դիրքում, 2020 թվականի Տոկիոյի Ամառային օլիմպիական խաղերի չեմպիոն, 2018 թվականի Սան Ֆրանցիսկոյի աշխարհի չեմպիոն և 2018 թվականի Գոլդ Քոստի Համագործակցության խաղերի չեմպիոն։

## Կենսագրություն
### Ընդտանիք
Ծնվել է 1995 թվականի դեկտեմբերի 29-ին Նյու Պլիմութում։  Հայրը՝ Սթիվ Բլայդը, նախկինում եղել է ռեգբիստ, «Տարանակայի» թիմի խաղացող, մայրը՝ Չերի Բլայդը, որը նույնպես եղել է ռեգբիստ, աշխատում է Տարանակայի շրջանի ռեգբիական միությունում։  Եղբայրը՝ Լիամը, խաղում է «Տարանակի Բուլզ» ռեգբի-7 ակումբում, իսկ ընկերը՝ Էյդան Ռոսը, Սուպեր Ռեգբիի «Չիֆս» ակումբի խաղացող է: Նախապապը՝ սըր Հենրի Բլայդը, եղել է նորզելանդացի հայտնի գործարար։

### Խաղացողի կարիերա
Սովորել է Լեպպերոնի տարրական դպրոցում և Նյու Պլիմութի աղջիկների միջնակարգ դպրոցում։  Զբաղվել է աթլետիկայով, ավելի ուշ սկսել է ռեգբի խաղալ Տարանակայի թիմի կազմում։  2013 թվականին, լինելով դպրոցի աշակերտուհի, Նոր Զելանդիայի հավաքականում իր նորամուտը նշել է Օվկիանիայի ռեգբի-7-ի կանանց առաջնությունում։ 2016 թվականին Բլայդը դիտարկվում էր որպես օլիմպիական հավաքականում ընդգրկվելու թեկնածու Ռիո դե Ժանեյրոյի Օլիմպիական խաղերի մեկնարկի նախօրեին և պետք է ընդգրկված լիներ խաղացողներից մեկի վնասվածքի դեպքում, սակայն այդպես էլ չի ընդգրկվել գոնե մեկ խաղի հայտացուցակում. խաղերը նա դիտում էր որպես հանդիսատես, ինչից խիստ դժգոհ էր մնացել, քանի որ հույս ուներ ընդգրկվել թիմի կազմում։ 

Ռեգբի-7-ի Համաշխարհային սերիայի 2016/2017 մրցաշրջանի արդյունքներով դարձել է լավագույն ռմբարկուն փորձերի առումով և ստացել է ամենաարժեքավոր խաղացողի մրցանակը, իսկ 2017 թվականին ճանաչվել է ռեգբի-7-ի լավագույն ռեգբիստուհի։  2018 թվականին Միքայելան հաղթել է ռեգբիի աշխարհի առաջնությունը Սան Ֆրանցիսկոյում և Համագործակցության խաղերը Գոլդ Քոստում։  Նույն թվականին նա երկրորդ անգամ անընդմեջ արժանացել է «յոթնյակի» Տարվա լավագույն ռեգբիստուհու մրցանակին։ 

2021 թվականին ընդգրկվել է Տոկիոյի Օլիմպիական խաղերի հավաքականի հայտացուցակում։ Մրցաշարում խաղացել է 5 հանդիպում՝ վաստակելով 35 միավոր. խմբային փուլում վաստակել է 10 միավոր Քենիայի դեմ (2 փորձ) և 15 միավոր Մեծ Բրիտանիայի դեմ (3 փորձ) խաղերում, քառորդ եզրափակչում Ռուսաստանի դեմ և եզրափակչում Ֆրանսիայի դեմ գրանցել է մեկական փորձ:  Արդյունքում դարձել է օլիմպիական չեմպիոն։

2024 թվականի հունիսի 20-ին հայտարարվել է, որ Միքայելա Բլայդն ընտրվել է որպես Նոր Զելանդիայի ռեգբիի կանանց հավաքականի անդամ Փարիզի Օլիմպիական խաղերում։ Բլայդը օլիմպիական յոթնյակի մրցումներում կատարել է 10 փորձ՝ դառնալով  երկրորդ ռմբարկուն փորձերի քանակով։  Նրա փորձերից մեկը տեղի է ունեցել Կանադայի դեմ եզրափակչում, որում Նոր Զելանդիան հաղթել է 19:12 հաշվով և նվաճել օլիմպիական ոսկե մեդալներ:

## Ձեռքբերումներ
### Թիմային
* Օլիմպիական չեմպիոն - 2020, 2024
* Աշխարհի ռեգբի-7-ի չեմպիոն - 2018
* Համագործակցության խաղերի չեմպիոն - 2008

### Անհատական
* Տարվա ռեգբիստ (ռեգբի-7) World Rugby-ի վարկածով - 2017, 2018
* MVP Համաշխարհային սերիայի ռեգբի-7-ում (DHL Impact մրցանակ) - 2016/2017, 2017/2018
* 2017 թվականի Կանադայի ռեգբի-7 Համաշխարհային սերիայի փուլի խորհրդանշական հավաքականի անդամ
* 2019 թվականի Ավստրալիայի ռեգբի-7 Համաշխարհային սերիայի էտապի  MVP

## Ծանոթագրություններ

## Արտաքին հղումներ
* 
* 
* 
* 
 
Կատեգորիա:2020 թվականի Ամառային օլիմպիական խաղերի չեմպիոններ
Կատեգորիա:2024 թվականի Ամառային օլիմպիական խաղերի չեմպիոններ
Կատեգորիա:Նորզելանդացի ռեգբիստներ